Kun Jeesus oli veneellä palannut toiselle puolen järveä, -
hänen luokseen kerääntyi paljon väkeä.
Hänen vielä ollessaan rannalla -
sinne tuli yksi synagogan esimiehistä, nimeltään Jairos.
Jeesuksen nähtyään mies heittäytyi hänen jalkoihinsa ja pyysi hartaasti:
"Tule, tyttäreni on kuolemaisillaan.
Pane kätesi hänen päälleen, niin hän paranee eikä kuole."
Jeesus lähti miehen mukaan, -
ja suuri väkijoukko seurasi häntä ja tungeksi hänen ympärillään.
Siellä oli myös nainen, jota kaksitoista vuotta oli vaivannut verenvuoto.
Hän oli kärsinyt paljon monien lääkärien käsissä -
ja kuluttanut kaiken omaisuutensa saamatta mitään apua; -
pikemminkin hänen tilansa oli huonontunut.
Hän oli kuullut Jeesuksesta, ja nyt hän väentungoksessa -
tuli Jeesuksen taakse ja kosketti hänen viittaansa.
Nainen näet ajatteli: "Jos pääsen koskettamaan edes -
hänen viittaansa, niin minä paranen."
Siinä samassa verenvuoto tyrehtyi ja hän tunsi ruumiissaan, -
että vaiva oli poissa. Jeesus tunsi heti, että hänestä oli lähtenyt voimaa.
Hän kääntyi tungoksessa ja kysyi: "Kuka koski vaatteisiini?"
Opetuslapset sanoivat hänelle:
"Sinä näet, millaisen tungoksen keskellä olet, -
ja kysyt: kuka koski minuun?"
Mutta Jeesus katseli ympärilleen nähdäkseen sen, joka niin oli tehnyt.
Nainen vapisi pelosta, sillä hän tiesi mitä hänelle oli tapahtunut.
Hän tuli Jeesuksen eteen, heittäytyi maahan -
ja kertoi hänelle totuudenmukaisesti kaiken.
Jeesus sanoi hänelle: "Tyttäreni, uskosi on parantanut sinut.
Mene rauhassa, sinä olet päässyt vaivastasi."
Jeesuksen vielä puhuessa tuotiin synagogan esimiehelle kotoa sana: -
"Tyttäresi kuoli jo, miksi enää vaivaisit opettajaa."
Tämän kuultuaan Jeesus sanoi esimiehelle: "Älä pelkää, vaan usko."
Hän ei antanut kenenkään muun tulla mukaansa kuin Pietarin ja Jaakobin -
sekä Johanneksen, Jaakobin veljen.
He tulivat synagogan esimiehen kotiin, -
ja Jeesus näki hälisevän väenpaljouden ja kuuli ihmisten -
itkevän ja valittavan suureen ääneen. Hän meni sisään ja sanoi: -
"Miksi te noin hälisette ja itkette? Ei lapsi ole kuollut, hän nukkuu."
Jeesukselle naurettiin.
Mutta hän ajoi kaikki ulos, otti mukaansa lapsen isän ja äidin -
sekä seuralaisensa ja meni huoneeseen, jossa lapsi oli.
Hän otti lasta kädestä ja sanoi hänelle: "Talita kuum!"
Heti tyttö nousi ja käveli; -
hän oli kaksitoistavuotias.
Kaikki olivat hämmästyksestä suunniltaan.
Jeesus kielsi ankarasti heitä kertomasta tästä kenellekään.
Tytölle hän käski antaa syötävää.